b'\n_START_ARTICLE_\nPortarata\n_START_PARAGRAPH_\nPortarata (prema lat. Porta Aurata ili Aurea Zlatna vrata), trg u centru Pule koji se nalazi s ju\xc5\xbene strane Giardina, a na po\xc4\x8detku Ulice Sergijevaca. Dobio je naziv prema lokalnom nazivu za Zlatna vrata (tal. Porta Rata) koja su \xc4\x8dinila ulaz u stari dio Pule smje\xc5\xa1ten unutar gradskih zidina._NEWLINE_Trg Portarata nastaje prema projektu carskog arhitekta Pietra Nobilea iz 1824. godine koji se po\xc4\x8deo realizirati nakon 1838. godine. Ideja projekta bila je odvajanje slavoluka s gradskim vratima od neposrednih okolnih zgrada i zidina, me\xc4\x91utim u realizaciji su poru\xc5\xa1ena i gradska vrata pa je slavoluk ostao slobodno stoje\xc4\x87i spomenik u sredini tada zami\xc5\xa1ljenog trga._NEWLINE_U drugoj polovici 19. stolje\xc4\x87a oblikuje se trg i izvan gradskih bedema, izgradnjom gra\xc4\x91evina na novo zacrtanim gra\xc4\x91evnim pravcima.'